Koloristerne
Koloristerne, dansk kunstnersammenslutning, dannet i 1932. Ligesom kunstnerne i de samtidigt opståede grupper Corner og Høstudstillingen reagerede Koloristerne oprindelig mod 1920'ernes modernisme med et mere sanseligt og virkelighedsnært forhold til motiver og udtryksmidler. Blandt initiativtagerne var John Christensen, Gitz Johansen, Knud Nellemose og Povl Søndergaard samt Peder Larsen (1898-1956), der to år senere var medstifter af kunstnersammenslutningen Kammeraterne. Senere medlemmer er blandt andre William Fridericia, Nanna Hertoft, Leif Lage, Sigrid Lütken, Rasmus Nellemann, Herman Stilling og Poul Winther. Koloristerne udstiller årlig i Den Frie Udstillings bygning i København.